
ARBEIDSGRUPPENS KONKLUSJON

Institusjonsnivå

· Styresammensetning med 11 medlemmer (jf. lovens normalordning UHL § 9-3)

· 4 eksterne medlemmer

· Rektor rekruttert ved valg (jf lovens normalordning UHL § 10-2)

· Ved førstegangs valg bør begge institusjonene være representert i rektoratet

· 2 prorektorer i 100 % stilling som velges i team sammen med rektor

· Prorektorer gis ikke fast plass i styret

· Todelt styrings- og ledelsesstruktur (jf lovens normalordning §§ 10-1 til 10-3)

Avdelings-(fakultets)/- og grunnenhets-/instituttnivå

· Enhetlig styrings- og ledelsesstruktur med henholdsvis dekan og instituttleder som enhetlig leder

· Dekan som leder av fakultetsstyret

· Kollegialt organ i form av styrer på intituttnivå

· Valgfri ordning med instituttstyre

· Instituttleder som leder av instituttstyret

· Krav om minimum førstestillingskompetanse for dekan
· Videreføring av fakultetsdirektør-/adm.lederstilling ved fakultet-/avdeling

· Videreføring av kontorsjef-/adm.lederstilling ved instituttene

PROSJEKTGRUPPENS ORGANISERING OG MANDAT 

Styrene ved Høgskolen i Tromsø (HiTø) og Universitetet i Tromsø (UiT) har opprettet en styringsgruppe med overordnet styring av fusjonsprosessen. Styringsgruppen (SG) har vedtatt mandat for underliggende arbeidsgrupper (SG 08-07) med grunnlag i fremdriftsplan vedtatt av begge styrene (styresak S 57-07 (UiT)/ styresak VS 65-07 (HiTø).

Arbeidsgruppen

Arbeidsgruppen for styrings- og ledelsesstruktur ble oppnevnt av styringsgruppen med følgende sammensetning (SG 08-07);

Dekan Olav Helge Førde, UiT, leder

Professor Kjell Arne Røvik, UiT

Personal- og organisasjonsleder Ingrid Schjelderup, HiTø

Prodekan Tove Leming, HiTø

Student Eyvin Sommerseth, UiT

Student Marte Andersen Jacobsen, HiTø

Tjenestemannsrepresentant Are Sydnes, HiTø

Tjenestemannsrepresentant Monica Martinussen, UiT

Juridisk rådgiver Svein Are Edøy og opplæringsleder Ann-Karin Tobiassen ble oppnevnt som sekretærer for gruppen.

Arbeidsgruppen har avholdt 6 møter samt en studietur til NTNU 

Arbeidsgruppens mandat 

Arbeidsgruppen skal utarbeide og vurdere forslag til alternative styrings- og ledelsesmodeller for den nye institusjonen. Modellene skal bygge på Lov om universiteter og høyskoler (UHL) av 1.08.05, eksisterende utredninger og styresaker ved UiT og HiTø, samt utredninger fra andre institusjoner som faller inn under UHL. Videre skal modellene ta hensyn til de ordninger som følger av Avtale mellom HiTø og UiT om forutsetninger for gjennomføring av fusjonen.

Modellene skal ligge til grunn for følgende beslutninger:

· valgt eller tilsatt rektor 

· antall prorektorer 

· styrets sammensetning, eventuelt flertall av eksterne medlemmer

· om prorektor(er) skal være representert i styret

· ledelsesmodeller på avdelings- og instituttnivå

· delegeringsgrad 
Universitetsstyrets saksfremstilling (sak S57-07) viser til at spørsmålet om valgt eller tilsatt rektor skal belyses særskilt. I lys av valgt styringsmodell på institusjonsnivået må ledelsesmodellen for resten av institusjonen utredes med særlig vekt på antallet prorektorer, ledelse på avdelingsnivået og likeverdighet mellom fusjonspartene.

Arbeidsgruppens utgangspunkt for videre arbeid

Arbeidsgruppens arbeid tar utgangspunkt i og er forankret i gjeldende lovbestemmelser (Lov om universiteter og høgskoler (UHL) av 01-08.05). Vurderinger og diskusjoner bygger i særlig grad på tidligere evalueringer/utredninger av styrings- og ledelsesstruktur ved UiT og HiTø. 

Arbeidsgruppen har spesielt satt seg inn i styrings- og ledelsesstrukturen ved NTNU og innhentet erfaringer fra institusjonens overgang til enhetlig ledelse, jfr studietur 25.01.08.  Det samme gjelder for Stjernø-utvalgets vurderinger, kap 7 - Styrings- og ledelse i universitets- og høgskolesektoren - ”NOU 2008:3 – Sett under ett – Ny struktur i høyere utdanning”. http://stjernoe.no/
UiT har i dag en organisasjonsstruktur med tre nivåer: institutt, fakultet og institusjon. Den faglige virksomheten ved Universitetet er organisert i fakulteter og institutter. HiTø har i dag en 

organisasjonsstruktur med to nivåer, organisert i avdelinger i tillegg til institusjonsnivå.
Parallelt med denne gruppens arbeid foregår det en utredning om fremtidig organisasjonsstruktur som vil ha betydning for valg av styrings- og ledelsesstruktur. Arbeidsgruppen forutsetter at dagens organisasjonsstruktur, med to nivåer under institusjonsnivået, videreføres inn i den nye institusjonen. 

PREMISSER I DISKUSJONEN OM NY STYRINGS- OG LEDELSESSTRUKTUR

Arbeidsgruppens vurderinger går i retning av å etablere en styrings- og ledelsesstruktur som sikrer et godt lederskap på alle nivå, og som styrker den faglige og administrative ledelsen ved den nye institusjonen. Styrings- og ledelsesstrukturen skal bidra til at den nye institusjonen ledes på en måte som ivaretar organisasjonens behov for utøvelse av strategisk ledelse, endringsevne samt behovet for intern medbestemmelse og legitimitet. Et godt lederskap skal sammen med tilgjengelige personalressurser bidra til å skape og videreføre et godt arbeidsmiljø, sikre god kommunikasjon internt og eksternt og gjøre den nye institusjonen til en attraktiv arbeidsplass.
HiTø og UiT har de siste årene innført enhetlig ledelse på henholdsvis avdelings- og instituttnivå. Med utgangspunkt i at det er forholdsvis kort tid siden en ny lederstruktur ble etablert ved de to institusjonene, er erfaringsmaterialet vedrørende enhetlig ledelse begrenset. I lys av det tidsperspektivet som er til rådighet, har arbeidsgruppen siktet mot en harmonisering av styrings- og ledelsesstrukturen ved institusjonene som den beste løsningen. Arbeidsgruppen mener at det beste alternativet ut fra dagens situasjon vil kunne oppnås gjennom å finne en god balanse mellom behovet for styringskapasitet og hensynet til å ivareta demokrati og medbestemmelse. 

Arbeidsgruppen vil med utredningen, i tillegg til å beskrive dagens situasjon ved HiTø og UiT, gi tilrådninger til styrings- og ledelsesstruktur på institusjons/- avdelings/- og grunnenhetsnivået, herunder rekrutteringsmåte for rektor, prorektor, dekan og instituttleder. 

DAGENS STYRINGS- OG LEDELSESMODELL VED HØGSKOLEN I TROMSØ  

Fig. 1 Dagens styrings- og ledelsesstruktur ved Høgskolen i Tromsø. 

[image: image4.bmp]

Hovedlinje for delegasjon og rapportering

Andre delegasjons- og samarbeidslinjer



Konsultasjons- og rådgivningslinjer

Dagens styrings- og ledelsesmodell ved HiTø følger en todelt styringsstruktur på institusjonsnivået med valgt rektor og administrerende direktør, (UHL § 10-2 valgt rektor, § 10-3 institusjonens administrerende direktør).

Rektor er styrets leder og velges for fire år av gangen. Rektor har på vegne av styret det overordnede ansvar for og ledelse av høgskolens virksomhet. Høgskoledirektør er øverste leder for den samlede administrative virksomhet innen de rammer styret fastsetter, og er ansvarlig for iverksetting av vedtak som treffes i høgskolens styringsorgan. Høgskoledirektøren er sekretær for styret.
Høgskolestyret er øverste organ og følger lovens normalordning. Styrets sammensetning er på 11 medlemmer og 4 eksterne representanter oppnevnt av Kunnskapsdepartementet (UHL § 9-3, pkt 1). Prorektor inngår som medlem av høgskolestyret.

Høgskolestyrets oppgaver er å trekke opp strategien for høgskolens utdannings-, forskningsvirksomhet og annen faglig/kunstnerisk virksomhet, og legge planer for at den faglige/kunstneriske utvikling er i samsvar med mål gitt av overordnet myndighet for sektoren og institusjonen. Styret skal fastsette mål og resultatkrav for høgskolens økonomiske ressurser og eiendom, samt føre tilsyn med den daglige ledelse av virksomheten. Styret har ansvar for at den faglige virksomheten holder høy kvalitet, samt at institusjonen drives effektivt og i overensstemmelse med de lover, forskrifter og regler som gjelder, og de rammer som gis av overordnet myndighet. (UHL § 9-2 Styrets oppgaver).

HiTø innførte enhetlig ledelse på avdelingsnivået fra 01.08.03. Dekan er avdelingens øverste faglige og administrative leder og rekrutteres ved ekstern utlysning. Dekanen er leder av avdelingsstyret og rapporterer i faglige saker til rektor og i administrative saker til direktør. Kollegiale organ på avdelingsnivået er organisert som avdelingsstyrer.

Delegasjonslinjen går fra høgskolestyret til dekan. Samtidig går det en linje i den faglige ledelsen fra rektor til dekan, med utgangspunkt i de fullmakter rektor har på vegne av styret. Tilsvarende fra høgskoledirektør til dekan i administrative saker. 

DAGENS STYRINGS- OG LEDELSESMODELL VED UNIVERSITETET I TROMSØ

Fig. 1 Dagens styrings- og ledelsesstruktur ved Universitetet i Tromsø. 



Hovedlinje for delegasjon og rapportering



Andre delegasjons- og samarbeidslinjer



Konsultasjons- og rådgivningslinjer

UiT følger en todelt styrings- og ledelsesstruktur på institusjonsnivået med valgt rektor og administrerende direktør, tilsvarende HiTøs modell.

Universitetsstyret er øverste organ og følger lovens normalordning. Styrets sammensetning er på 11 medlemmer og 4 eksterne representanter oppnevnt av departementet (UHL § 9-3, pkt 1). Prorektor er medlem av styret.

Styret har ansvar for at den faglige virksomheten holder høy kvalitet og for at institusjonen drives effektivt og i overensstemmelse med de lover, forskrifter og regler som gjelder og de rammer som gis av overordnet myndighet. Styret skal trekke opp strategien for institusjonens utdannings-, forskningsvirksomhet og annen faglig virksomhet, og legge planer for den faglige utvikling i samsvar med de mål som er gitt av overordnet myndighet for sektoren og institusjonen. 

Rektor er styrets leder og velges for fire år om gangen. Rektor har på vegne av styret det overordnede ansvar for og ledelse av institusjonens virksomhet. Universitetsdirektør er øverste leder for den samlede administrative virksomhet innen de rammer som styret fastsetter, og er ansvarlig for iverksetting av vedtak som treffes i institusjonens styringsorganer.

Kollegiale organ på avdelingsnivået er organisert som fakultetsstyrer, tilsvarende avdelingsstyrer ved HiTø. På grunnenhetsnivået (institutt) er det ved UiT valgfritt (jfr. styrevedtak S 20-05) om det ønskes etablert styre eller ikke. På avdelings/fakultetsnivået har UiT, til forskjell fra HiTø, todelt ledelse med valgt dekan (høgskolerektor ved NFH) som faglig leder og fakultetsdirektør som administrativ leder. Faglig leder rekrutteres ved valg og velges blant fast ansatte i undervisnings- og forskerstilling. Dekan er leder av fakultetsstyret og fører tilsyn med fakultetets virksomhet. UiT innførte høsten 2005 enhetlig ledelse på grunnenhetsnivået, med åremålstilsatte instituttledere som enhetlig leder. 

Den faglige delegasjonslinjen går fra universitetsstyret til fakultetsstyrer og videre til instituttstyrer eller instituttleder, (gjeldende for institutt uten instituttstyre). Videre går den faglige styringslinjen fra rektor via dekan til instituttleder, med utgangspunkt i de fullmakter rektor har på vegne av styret. 
Den administrative linjen er hierarkisk organisert og definert i forhold til det ansvaret som universitetsdirektøren er tillagt i universitets- og høgskoleloven. Ved UiT går universitetsdirektørens administrative styringslinje til fakultetsdirektør og derfra til instituttleder.  Ansvar og myndighet er knyttet til iverksetting av styrevedtak og ligger i den administrative linjen.  

ULIKE STYRINGS- OG LEDELSESMODELLER VED DET NYE UNIVERSITETET 

Styrings- og ledelsesmodeller på institusjonsnivået 

HiTø og UiT har idag todelt styrings- og ledelsesstruktur på institusjonsnivået med henholdsvis valgt rektor og tilsatt direktør.  Styresammensetningen ved institusjonene følger lovens normalordning med 11 representanter i styret. Tre medlemmer er valgt blant ansatte i undervisnings- og forskerstilling, ett medlem valgt blant teknisk og administrativt ansatte, to medlemmer valgt blant studentene og 4 eksterne medlemmer, oppnevnt av departementet. (UHL § 9-3 – styrets sammensetning). Prorektor er medlem av styret som en av representantene for ansatte i undervisnings- og forskerstillinger. 

Valgt eller tilsatt rektor/ Ledelsesordning

En oversikt over ledelsesmodeller for universitet- og høyskoler, utarbeidet av universitets- og høgskolerådet, viser til at det blant landets universiteter i hovedsak praktiseres todelt lederstruktur med valgt rektor som styreleder og tilsatt universitetsdirektør. Unntakene er NTNU, Arkitekt og designhøgskolen i Oslo, samt 6 høgskoler med tilsatt rektor og ekstern styreleder i en enhetlig ledelsesstruktur. http://www.uhr.no/medlemmer/ledelsesmodell. 
Uavhengig av om rektor velges eller ansettes er det nødvendig med prosedyrer som sikrer en bred rekrutteringsprosess med involvering av ansatte og studenter. Arbeidsgruppen viser her til Stjernøutvalgets forslag om å lovfeste bruk av en nominasjons- eller søkekomité, ved henholdsvis valg eller tilsetting. En slik ordning vil kunne bidra til at forskjellen mellom ansettelse og valg blir mindre. I dagens lov har styret myndighet til å fastsette nærmere regler om valget når rektor velges, og til å foreta utlysning og ansettelse samt bestemme prosedyrer når rektor ansettes.

Fusjonsprosessen anses av arbeidsgruppa som en spesiell situasjon og mener at ordningen med valg av rektor vil være hensiktsmessig å videreføre inn i den nye institusjonen. De ansattes medbestemmelse og reelle mulighet for innflytelse gjennom valg anses som spesielt viktig ved overgang til et nytt universitet. Rekrutteringsmåte for rektorstillingen bør sikre at rektor fortsatt innehar god faglig forankring og god kjennskap til institusjonen. Valg av rektor vil kunne sikre en bred deltakelse fra de ansatte samt bidra til å finne en rektor med innsikt i universitetets- og høgskolens faglige og forskningsmessige utfordringer. 

Når arbeidsgruppen går for valgt rektor og en videreføring av todelt struktur på institusjonsnivået henger det sammen med lovens begrensning ved at det ikke gis anledning til enhetlig ledelse (§ 10-4) kombinert med valgt rektor. Ved en eventuell overgang til enhetlig ledelse på institusjonsnivået, rekrutteres rektor ved ansettelsesprosess (normal utlysning). 

Alternativt enhetlig ledelse 

Stjernø-utvalgets vurderinger og anbefaling går i retning av å lovfeste en styringsmodell hvor enhetlig ledelse kan gjennomføres både med valgt eller tilsatt rektor. Ved en eventuell fremtidig lovendring på dette punktet mener arbeidsgruppen at det i fremtiden bør vurderes enhetlig ledelse på institusjonsnivået, gitt at rektor kan velges. I en enhetlig ledelsesmodell anses det som hensiktsmessig å beholde den interne og faglige forankringen som ordningen med valgt rektor gir med hensyn til demokrati og medbestemmelse. 
Et mindretall i arbeidsgruppen (Ingrid Schjelderup) ønsker i tillegg å understreke at ønsket om legitimitet ikke nødvendigvis blir best ivaretatt ved valg. Legitimiteten til en valgt rektor kan svekkes både gjennom lav valgdeltakelse og gjennom et knapt flertall. Bortsett fra formelle kvalifikasjoner i forhold til professorkompetanse, vil heller ikke et valg gi tilstrekkelig kvalitetssikring i forhold til lederkompetanse, personlig egnethet m.m.

Mindretallet vil understreke at hensynet til legitimiteten også kan ivaretas på en god måte gjennom en bredt anlagt ansettelsesprosess hvor stillingsinstruks, utlysningstekst og utvelgelse er gjenstand for bred medvirkning fra ulike miljø på institusjonen. I tillegg gir en ansettelsesprosess muligheten til å søke etter utvalgte egenskaper og legge føringer for det arbeidet rektor skal utføre.

 

Hvis rektor er ansatt vil det være nødvendig å ta stilling til hvordan prorektorer skal rekrutteres. Mindretallet vil her foreslå at prorektorstillingene utlyses i den nye institusjonen.  Det bør også være to prorektorer i en modell med enhetlig ledelse.

Antall prorektorer

Prorektor er valgt i henholdsvis 50 % ved HiTø og 100 % stilling ved UiT. Prorektor opptrer som nestleder /stedfortreder ved rektors fravær og inngår som medlem av styrene. 

Ved overgang til en ny institusjon vurderer arbeidsgruppen det som hensiktsmessig å ha to prorektorer. Flere universitet- og høgskoler praktiserer en ordning med flere prorektorer som en del av rektorteamet, og hvor prorektor innehar et strategisk lederansvar for hhv forskning og undervisning. Arbeidsgruppen mener at institusjonens størrelse og oppgaver tilsier at det kan være hensiktsmessig med to prorektorer. I tillegg til forskning og undervisning inngår innovasjon, studiekvalitet, og nordområdesatsing som viktige elementer i rektors strategiske arbeid. En styrking av prorektorrollen vil gi rektor handlingsrom og tilstrekkelig styringskapasitet. Det vises også til at det nasjonalt innenfor universitets- og høgskolesektoren er etablert møteplasser for prorektorer med henholdsvis strategisk ansvar for forskning og undervisning.

Arbeidsgruppen anbefaler at det ved det nye universitetet etableres to prorektorer i 100 % stilling, med henholdsvis ansvar for forskning og undervisning. Ved rekruttering til prorektorstillingene vurderer arbeidsgruppen det som hensiktsmessig at rektor og prorektor fortrinnsvis går til valg som team. Ved første gangs valg av rektor og prorektorer bør det sikres at begge institusjonene er representert.

Dersom en ikke følger ovennevnte forslag med hensyn til rekruttering, men velger å rekruttere prorektorer ved tilsetting, bør tilsettingsprosessen sikre en faglig bredde i rektorteamet, samt at det ved første gangs rekruttering gjenspeiler seg representasjon fra begge institusjoner. 

Styrets sammensetning og prorektors rolle i styret

HiTø og UiT praktiserer i dag en normalordning i styresammensetningen, med 11 representanter, inkl 4 eksterne representanter (UHL § 9-3). Prorektor er i dag representert i styret ved begge institusjonene og opptar en plass forbeholdt ansatte i undervisnings- og forskerstillinger.

Arbeidsgruppen anbefaler å videreføre dagens normalordning i styresammensetningen, med 11 representanter, inkludert 4 eksterne representanter. Arbeidsgruppen viser forøvrig til føringer som foreligger i ”Avtale mellom HiTø og UiT om forutsetninger for gjennomføring av fusjonen”. 

I dag har både HiTø og UiT prorektor som fast medlem av styret. Arbeidsgruppen vurderer det som riktig å styrke de fast vitenskapelige ansattes representasjon i styret. Dersom begge prorektorer skal ha fast plass i styret så fortrenger det representasjonen til gruppen fast ansatte i undervisnings- og forskerstillinger. Arbeidsgruppen foreslår at prorektorene ikke skal være medlem av styret. Prorektorene gis likevel høve til innflytelse gjennom å være rektors stedfortreder. Prorektor(er) kan gjerne møte som observatør i styremøtene.

Forslag til styrings- og ledelsesmodeller på avdelings/-fakultetsnivå 

Enhetlig eller todelt ledelse

UiT har enhetlig ledelse på grunnenhets/instituttnivå. HiTø har i dag enhetlig ledelse på avdelingsnivå. Erfaringer ved UiT og tidligere erfaringer ved HiTø viser til noe variabel valgdeltakelse ved rekruttering til dekanstillingene. Dekanstillingen rekrutteres normalt fra gruppen fast vitenskapelige ansatte og hvor ledelseserfaring ikke har vært særlig vektlagt. En innføring av enhetlig ledelse på avdelingsnivået kan øke styringskapasiteten samtidig som det gis en entydig plassering av ansvar og myndighet i fakultets-/avdelingsledelsen. I en enhetlig modell blir det viktig å videreutvikle den administrative staben, og tydeliggjøre ansvar og oppgaver som delegeres fra dekan til fakultetsdirektøren.

Innføring av enhetlig ledelse vil gi en tydeliggjøring av lederrollen med hensyn til myndighet og ansvar. (Det vises her til prosjektrapport 2005 (UiT), side 23 om lederroller i en modell med enhetlig ledelse, samt kapittel 4 og 5 hvor enhetlig ledelse på avdelingsnivået er drøftet). 

Rekruttering av dekan (intern /ekstern – tilsetting/valg)

I en modell med enhetlig ledelse foreslår gruppen å rekruttere dekan ved tilsetting. For å ivareta legitimitet og medbestemmelse bør ansatte og studenter være representert i rekrutteringsprosessen. Dette kan gjøres ved at representanter fra instituttene får innflytelse i prosessen. Innflytelse/medbestemmelse kan ivaretas gjennom deltakelse i utforming av kvalifikasjonskrav og i arbeidet med vurdering og innstilling av kandidater. Ved intern rekruttering kreves det hjemmel i forskrift, reglement eller tariffavtale. Slikt grunnlag foreligger ikke ved institusjonene pr i dag, men kan søkes løst ved reglement eller tariffavtale. Arbeidsgruppen foreslår at tilsetting av dekan gjøres av det overordnede nivå etter innstilling fra fakultetet selv (fakultetsstyret). 

Arbeidsgruppen foreslår at det legges til rette for fleksibilitet med hensyn til om dekanstillingen lyses ut eksternt og internt. Ved rekruttering av dekan anbefales det kvalifikasjonskrav tilsvarende minimum førstestillingskompetanse.

Et mindretall i gruppen (Ingrid Schjelderup) er av den oppfatning at den nye institusjonen ikke selv kan velge om disse stillingen skal utlyses eksternt eller internt. Hovedregelen i tjenestemannsloven § 2 er at alle ledige stillinger i staten skal utlyses offentlig, og unntak kan hjemles i forskrift, reglement og tariffavtaler. Så vidt mindretallet kan se foreligger ikke slik hjemmel i disse sakene. Ved utlysning av dekanstillinger på Høgskolen i Tromsø vinteren 2007, påla Kunnskapsdepartementet alle høgskoler i sektoren å utlyse disse stillingene eksternt, og mindretallet bygger derfor sin begrunnelse på de sterke styringssignaler som kom fra departementet i denne saken.

Ekstern utlysning utelukker selvfølgelig verken at gode interne kandidater søker stillingene som dekan eller god medvirkning fra ansatte/tjenestemannsorganisasjoner i en ordinær rekrutteringsprosess. 

Fakultetsdirektørrollen

Arbeidsgruppen mener at det i en modell med enhetlig ledelse der dekan er leder, ikke vil bli et mindre behov for administrative ressurser ved fakultetene i forhold til dagens modell ved UiT. Ved enhetlig ledelse er derfor viktig å ikke svekke de administrative ressurser. Arbeidsgruppen ser det derfor som nødvendig forutsetning at dekanene fortsatt har en dyktig administrasjon som kan ledes av en fakultetdirektør/avdelingsdirektør/underdirektør. Ved HiTø ble enhetlig ledelse på avdelingsnivå innført i 2003. Ved HiTøs avdelinger er det en administrativ lederstilling med dekan som overordnede. Ved UiT har fakultetsdirektør ansvar for å iverksette vedtak fattet av fakultetsstyret. Etter dagens modell ved UiT har fakultetsdirektøren flere overordnede, gjennom at universitetsdirektør og dekan i forskjellige typer saker/spørsmål kan instruere fakultetsdirektøren. I en modell med enhetlig ledelse vil fakultetsdirektørene kun ha dekanen som sin overordnede, og således ha sin myndighet og instruks utledet fra dekanen. For å opprettholde og vedlikeholde god kompetanse, kommunikasjon og samarbeid, bør det vurderes å etablere et forum, eller møter for fakultetsdirektører. HiTø har allerede et eget forum som ivaretar dette nivået. Forumet ledes av høgskoledirektør og har møte en gang i måneden.

Kollegiale organ (styrer/råd - sammensetning – styreleder) (lovens krav)

Gjeldende universitetslov gir styret selv frihet til å fastsette den interne organiseringen. Om det skal være et kollegialt organ (styrende/bestemmende organorgan) ved fakultetene er en del av den interne organiseringen og bestemmes (vedtas) av universitetsstyret. Arbeidsgruppen har diskutert om det bør være et kollegialt organ ved fakultetene og om dette eventuelt bør være et råd eller styre. (jf NTNU som har etablert fakultetsråd med ekstern rådsleder). Arbeidsgruppen mener at demokratiske argumenter gir støtte for å beholde kollegiale organer i styringsstrukturen. Dette kan ivaretas ved at ansatte får reell mulighet til medbestemmelse, og gjennom å etablere fakultetsstyre.  

HiTø og UiT har i dag avdelings-/fakultetstyrer med dekan som leder. Styrer vil ivareta hensynet til at de tilsatte gis reell medbestemmelse i et forpliktende fagfellesskap. Deltakelse i fakultetsstyrer bidrar også til legitimitet for de vedtak som fattes. Et fagfellesskap i form av et styre vil også kunne bidra til å styrke lederens posisjon. En styringsordning hvor et kollegialt organ i felleskap gjør overordnede strategiske og budsjettmessige vedtak, bidrar til å ansvarliggjøre samtlige tilsatte i forhold til at fakultetene skal være ansvarlige resultatenheter.

Arbeidsgruppen mener at fordelene med enhetlig ledelse på fakultetsnivået best ivaretas ved at fakultetsstyrene ledes av dekan. Det har i tidligere diskusjoner vært reist motforestillinger til at en leder også leder sitt eget styre. Arbeidsgruppen mener at en dobbeltrolle med både kontroll- og tilsynsfunksjon ikke er problematisk i forbindelse med den interne organiseringen. Det kan her vises til Stjernøutvalget (NOU 2008: 3, s.86) som heller ikke ser det som problematisk å ha arbeidende styreleder på institusjonsnivå. Det overordnede kontrollansvar for virksomheten tilligger universitetsstyret. Kontroll- og tilsynsansvar på fakultetsnivå bør tillegges dekan stillingen. Ved en styringsordning med enhetlig ledelse på fakultetsnivå og fakultetsstyrer, vil det være en fordel om dekanen også leder styret. Instruksene må ta hensyn til at dekanen må gis nødvendig beslutningsmyndighet og mulighet til å iverksette tiltak/ordre fra rektor og universitetsstyret. Det bør utarbeides instruks for fakultetsstyrene. I instruksene må styrets myndighet og rolle fastsettes. Styrene bør fatte vedtak om budsjett og overordnet strategi for fakultetene. Styrene eller egne tilsettingsorgan utgått fra styrene (jf. dagens ordning ved UiT) bør også være tilsettingsmyndighet for undervisnings- og forskningsstillinger. I andre saker kan det vurderes om styrene skal treffe bindende vedtak eller om styret på noen områder kun skal ha en rådgivende funksjon. Når det gjelder sammensetning av fakultetsstyrer har arbeidsgruppen i liten grad diskutert dette. Arbeidsgruppen viser til at universitetsstyret står fritt til å fastsette sammensetning av fakultetsstyrene (bortsett fra kravet til studentrepresentasjon jf. UHL § 4-4). Arbeidsgruppen mener fakultetsstyrene ikke bør være for store, og at det kan vurderes en sammensetning etter dagens modell ved UiT. (Se vedtak i Styresak UiT, Sak S 20-05)

Forslag til styrings og ledelsesmodeller på grunnenhetsnivå (instituttnivå) 

Enhetlig eller todelt ledelse

Innenfor dagens lovbestemmelse bestemmer institusjonene selv sin organisering, styrings- og ledelsesstruktur på avdelings- og grunnenhetsnivået (instituttnivå) (jfr UHL § 9-2, 2. ledd). Variasjonene er store mellom institusjonene med hensyn til valg av modell. Vi viser her til Universitets– og høgskolerådets oversikt over de ulike institusjonenes ledelsesmodeller http://www.uhr.no/medlemmer/ledelsesmodell.

UiT har todelt ledelse med valgt dekan på fakultetsnivået og enhetlig ledelse med tilsatte instituttledere på grunnenhetsnivået. HiTø har avdelingsstyre, tilsatte dekaner og enhetlig ledelse på avdelingsnivået.

Arbeidsgruppen vurderer det som hensiktsmessig å videreføre universitetets modell med enhetlig ledelse på institutt/grunnenhetsnivået. Ordningen trådte i kraft etter siste lovendring i UHL (1. aug. 2005). Erfaringer så langt går i retning av at instituttledere inntar rollen som faglig leder for instituttet på en positiv måte med overordnet/aktiv styring av instituttets faglige virksomhet. 

Instituttleder

Ved UiT er instituttleder øverste daglige leder for instituttet med ansvar for faglig og administrativ virksomhet. Ved HiTø er det fast ansatte studieledere. Instituttleder har linje og personalansvar for den samlede staben på instituttene og fungerer som leder av et eventuelt instituttstyre. Arbeidsgruppen har ikke tatt stilling til om instituttleder bør kunne utøve lederfunksjonen kombinert med forskningsaktivitet. Dette må vurderes i forhold til instituttenes størrelse, oppgaver og personalressurser. 

Rekruttering av instituttleder (intern /ekstern – tilsetting/valg)

Ved UiT rekrutteres instituttleder ved ansettelse i åremålsstilling for en periode på 4 år, med mulighet for forlengelse i inntil to nye perioder. Instituttleder tilsettes etter fakultetets bestemmelse enten internt eller eksternt.  Arbeidsgruppen anbefaler at instituttleder rekrutteres ved tilsetting. Hvorledes rekrutteringsprosessen gjennomføres bør avgjøres av dekanen.  Arbeidsgruppen foreslår at tilsetting av instituttleder avgjøres av det overordnede nivå etter innstilling fra instituttet (instituttstyret). Ved rekruttering til instituttlederstillingene bør det stilles krav om førstestillingskompetanse. Dersom spesielle faglige og rekrutteringsmessige hensyn tilsier det bør kravet kunne fravikes. Dette bør avgjøres av overordnet nivå.
Kontorsjefstilling ved instituttene

Instituttene ved UiT har i dag en administrativ lederstilling/kontorsjef. Utover denne stillingen har instituttene administrativ støtte fra fakultetsnivået. Dette varierer noe mellom de enkelte fakultet. Arbeidsgruppen anser kontorsjefstillingen som en viktig administrativ ressurs og stillingen bør derfor videreføres. 

Kollegiale organ (styrer/råd - sammensetning – styreleder) 

Ved UiT er det i dag valgfritt om instituttet etablerer et eget instituttstyre (avgjøres av fakultetsstyre). Instituttleder er styreleder for instituttstyret og medlem av fakultetsstyret. 

Forutsatt en videreføring av dagens enhetlige styrings- og ledelsesstruktur på institutt/grunnenhetsnivået foreslår arbeidsgruppen at ordningen med kollegiale organ, i form av et instituttstyre, videreføres. En slik modell opprettholder den interne legitimiteten hvor ansatte og studenter fortsatt har nødvendig påvirkningskraft. Det bør imidlertid vurderes en mulighet for å ikke etablere instituttstyre. Det bør åpnes for at institutter kan ha eksterne medlemmer der det kan være hensiktsmessig, og at dette avgjøres av dekanen etter forslag fra instituttet.
Arbeidsgruppen for styrings- og ledelsesstruktur

